РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/26-24

01. април 2024. године

Б е о г р а д

ЗАПИСНИК

СА ДРУГЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 01. АПРИЛА 2024. ГОДИНЕ

 Седница је почела у 15,10 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Ивана Николић, Оља Петровић, Милољуб Албијанић, Дарко Лакетић, Горан Милић, Стефан Китановић, Снежана Пауновић, Ђорђе Комленски, Бранимир Јовановић, Јелена Милошевић, Стефан Јањић и Војислав Михаиловић.

Седници нису присуствовали чланови Одбора: Александар Југовић, Бранко Лукић, Мирослав Алексић и Драгана Ракић.

Седници су присуствовали заменици чланова Одбора: Снежана Јовановић, заменик Александра Југовића, Јелена Павловић, заменик Бранка Лукића и Урош Ђокић, заменик Мирослава Алексића.

На предлог председника, Одбор је већином гласова утврдио следећи:

Д н е в н и р е д:

1. Разматрање оставки које су на функцију народног посланика поднели Марија Војиновић (01 број: 118-206/24 од 06. фебруара 2024. године), Славица Шкрбић (01 број: 118-207/24 од 06. фебруара 2024. године), Никола Селаковић (01 број: 118-867/24 од 27. марта 2024. године), Милош Вучевић (01 број: 868/24 од 27. марта 2024. године) и Предраг Бандић (01 број: 869/24 од 27. марта 2024. године);

2. Давање овлашћења председнику Одбора за доношење решења о остваривању статусно-материјалних права народних посланика и функционера које бира или именује Народна скупштина (права из закона и других прописа);

3. Потврђивање решења која је донео генерални секретар Народне скупштине у складу са чланом 64. став 4. Закона о Народној скупштини;

4. Разматрање захтева Хаџи Милорада Стошића, народног посланика, за остваривање права на закуп стана у Београду и накнаду за одвојени живот од породице (21 број:120-223/24 од 06. фебруара 2024. године) и Слободана Илића, народног посланика, за остваривање права на закуп стана у Београду (21 број:120-456/24 од 08. фебруара 2024. године);

5. Разматрање предлога председника Народне скупштине за постављење Милоша Поповића на положа шефа Кабинета председника Народне скупштине (01 број:02-902/24 од 1. априла 2024.године).

 **Прва тачка дневног реда:** Разматрање оставки које су на функцију народног посланика поднели Марија Војиновић (01 број: 118-206/24 од 06. фебруара 2024. године), Славица Шкрбић (01 број: 118-207/24 од 06. фебруара 2024. године), Никола Селаковић (01 број: 118-867/24 од 27. марта 2024. године), Милош Вучевић (01 број: 868/24 од 27. марта 2024. године) и Предраг Бандић (01 број: 869/24 од 27. марта 2024. године)

Председник је констатовао да су оставке Марије Војиновић, Славице Шкрбић, Николе Селаковића, Милоша Вучевића и Предрага Бандића, народних посланика, поднете у складу са Законом о избору народних посланика, оверене код надлежног органа и, у законском року, предате на писарницу Народне скупштине.

 Председник Одбора је предложио да Одбор Народној скупштини поднесе извештај о наступању случаја из члана 131. став 1. тачка 6) Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, с предлогом да Народна скупштина констатује престанак мандата именованим народним посланицима.

 Истовремено је, поводом извештаја, предложио да председник Одбора буде одређен за известиоца на седници Народне скупштине.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Марије Војиновић и Славице Шкрбић, изабраних са Изборне листе „ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Нова Демократска странка Србије (Нoви ДСС) - Покрет обнове Краљевине Србије (ПОКС) - Војислав Михаиловић“, Николе Селаковића, Милоша Вучевића и Предрага Бандића, изабраних са Изборне листе „АЛЕКСАНДАР ВУЧИЋ - Србија не сме да станене“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованим престао мандат народних посланика.

 Попуњавање упражњених посланичких места извршиће се додељивањем мандата другим кандидатима у складу са чл. 134. и 135. Закона.

 За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Давање овлашћења председнику Одбора за доношење решења о остваривању статусно-материјалних права народних посланика и функционера које бира или именује Народна скупштина

У вези са овом тачком, председник је обавестио присутне да је пракса Одбора да се председнику Одбора, на почетку сазива, даје овлашћење за доношење неспорних решења о остваривању статусно-материјалних права народних посланика. Појаснио је да се ради о правима која проистичу из закона и одлука Одбора (право на стални рад, на накнаду због обављања самосталне делатности, на разлику између зараде коју народни посланик остварује у радном односу и посланичке плате и друго). Ово овлашћење односи се и на доношење решења о платама функционера које бира или именује Народна скупштина (чланови Савета ДРИ, чланови Републичке комисије за јавне набавке, Заштитиник грађана и други), с обзиром на то да се тим појединачним актима непосредно примењује закон, јер су и основица за обрачун плата и коефицијенти утврђени законом.

Дискусије није било.

Одбор је, на предлог председника, једногласно овластио председника Одбора да доноси решења о остваривању статусно-материјалних права народних посланика и функционера које бира или именује Народна скупштина.

**Трећа тачка дневног реда**: Потврђивање решења која је донео генерални секретар Народне скупштине у складу са чланом 64. став 4. Закона о Народној скупштини

Председник Одбора је информисао присутне да је генерални секретар Народне скупштине, као налогодавац за средства скупштинског буџета, доносио решења о остваривању статусно-материјалних права народних посланика текућег, као и претходног сазива Народне скупштине, у периоду од верификације мандата - 06. фебруара 2024. године закључно са 25. мартом 2024. године, према списку решења који је сачинила Служба Одбора и који је достављен члановима Одбора.

Решења су доношена ради благовременог остваривања права народних посланика.

На предлог председника, Одбор је једногласно потврдио решења о остваривању статусно-материјалних права народних посланика које је донео генерални секретар, као налогодавац за средства скупштинског буџета, у периоду од 6. фебруара 2024. године до 25. марта 2024. године.

**Четврта тачка дневног реда:** Разматрање захтева Хаџи Милорада Стошића, народног посланика, за остваривање права на закуп стана у Београду и накнаду за одвојени живот од породице и Слободана Илића, народног посланика, за остваривање права на закуп стана у Београду

Председник је информисао присутне да су Одбору достављени захтеви народних посланика Хаџи Милорада Стошића и Слободана Илића за остваривање права на закуп стана у Београду и накнаде за одвојени живот од породице; да Одбор према Одлуци о посланичкој накнади може да одлучи да се народном посланику, који нема пребивалиште у Београду и не користи право на хотелски смештај, на лични захтев, исплати месечна накнада на име закупа стана у Београду у укупном износу од 35.000,00 динара; да народни посланик који користи право на месечну накнаду на име закупа стана у Београду, има право на накнаду на одвојени живот од породице у износу 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате.

Напоменуо је да су уз захтеве достављени оверени уговори о закупу стана у Београду, фотокопије личне карте именованих и чланова породице.

Дискусије није било.

На предлог председника Одбор је једногласно донео:

1) Решење о утврђивању права на исплату месечне накнаде на име закупа стана у Београду у износу од 35.000,00 динара за Хаџи Милорада Стошића, почев од 06. фебруара 2024. године.

2) Решење о коришћењу права на накнаду за одвојени живот од породице за Хаџи Милорада Стошића, почев од 06. фебруара 2024. године.

3) Решење о утврђивању права на исплату месечне накнаде на име закупа стана у Београду у износу од 35.000,00 динара за Слободана Илића, почев од 06. фебруара 2024. године.

**Пета тачка дневног реда:** Разматрање предлога председника Народне скупштине за постављење Милоша Поповића на положа шефа Кабинета председника Народне скупштине

Председник Одбора је упознао присутне да је председник Народне скупштине упутила Одбору предлог за постављење Милоша Поповића за шефа Кабинета председника Народне скупштине. С тим у вези указао је да је тачком 13. Одлуке о организацији и раду Службе Народне скупштине предвиђено да шефа Кабинета председника Народне скупштине поставља Одбор, на предлог председника Народне скупштине; да се шеф Кабинета поставља на положај док траје функција председника Народне скупштине и да се разврстава у другу групу положаја. Уз предлог је достављена и биографија именованог.

Дискусије није било.

1) На предлог председника, Одбор је већином гласова донео Решење о постављену Милоша Поповића, за шефа Кабинета председника Народне скупштине.

2) На предлог председника, Одбор је већином гласова донео Решење о одређивању коефицијента за обрачун и исплату плате за Милоша Поповића, шефа Кабинета председника Народне скупштине.

Члан Одбора, Јелена Милошевић је присутнима указала да дневница која се исплаћује запосленима у Служби за дане када Народна скупштина заседа, износи 800,00 динара, да плате појединих запослених (возачи, конобари, административни радници) нису ни у висини просечне плате у Републици, као и да наведене дневнице не покривају трошкове исхране и предложила да се у овом мандату висина дневнице увећа, ради покрића реалних трошкова запослених због целодневних заседања Народне скупштине.

 \*\*\*

Седница је завршена у 15,25 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Миленко Јованов